Neuvoston asetus (ETY) N:o 1946/93, annettu 30 päivänä kesäkuuta 1993, Euroopan ammatillisen koulutuksen kehittämiskeskuksen perustamisesta annetun asetuksen (ETY) N:o 337/75 muuttamisesta



Virallinen lehti nro L 181 , 23/07/1993 s. 0011 - 0012

Suomenk. erityispainos Alue 5 Nide 6 s. 0073

Ruotsink. erityispainos Alue 5 Nide 6 s. 0073



NEUVOSTON ASETUS (ETY) N:o 1946/93, annettu 30 päivänä kesäkuuta 1993, Euroopan ammatillisen koulutuksen kehittämiskeskuksen perustamisesta annetun asetuksen (ETY) N:o 337/75 muuttamisesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon tilintarkastustuomioistuimen lausunnon(3), sekä katsoo, että Euroopan yhteisöjen perustamissopimusten ja Euroopan yhteisöjen yhteisen neuvoston ja yhteisen komission perustamisesta tehdyn sopimuksen tiettyjen varainhoitoa koskevien määräysten muuttamisesta 22 päivänä heinäkuuta 1975 tehdyssä sopimuksessa on muutettu menettelyä, jolla komissiolle myönnetään Euroopan yhteisöjen yleisen talousarvion toteuttamista koskeva vastuuvapaus; sen vuoksi olisi ajankohtaistettava menettelyä, jolla asetuksella (ETY) N:o 337/75(4) perustetun Euroopan ammatillisen koulutuksen kehittämiskeskuksen hallintoneuvostolle myönnetään vastuuvapaus, ottaen huomioon muutetun menettelyn sellaisena kuin se on määrättynä ETY:n perustamissopimuksen 206 b artiklassa, mainitussa 22 päivänä heinäkuuta 1975 tehdyssä sopimuksessa on korvattu kaikissa tilintarkastuslautakuntaan viittaavissa kohdissa ilmaisu "tilintarkastuslautakunta" ilmaisulla "tilintarkastustuomioistuin", Kreikan, Espanjan ja Portugalin liittymisasiakirjoissa on muutettu keskuksen hallintoneuvoston kokoonpanoa, olisi huolehdittava keskuksen vuosittaisen yleiskertomuksen toimittamisesta kaikille yhteisön elimille, joita asia koskee, olisi näin ollen muutettava asetus (ETY) N:o 337/75, ja ETY:n perustamissopimuksessa ei ole muuta tämän asetuksen antamiseen valtuuttavaa määräystä kuin 235 artikla, ON ANTANUT TÄMÄN ASETUKSEN: 1 artikla Muutetaan asetus (ETY) N:o 337/75 seuraavasti: 1) Korvataan 4 artiklan 1 kohta seuraavasti: "1. Keskusta johtaa 39-jäseninen hallintoneuvosto, jossa on: a) 12 jäsenvaltioiden hallituksia edustavaa jäsentä, b) 12 työnantajien ammattijärjestöjä edustavaa jäsentä, c) 12 työntekijöiden ammattijärjestöjä edustavaa jäsentä, d) kolme komissiota edustavaa jäsentä. Neuvosto nimeää a, b ja c alakohdassa tarkoitetut jäsenet siten, että jokaisessa edellä mainitussa ryhmässä on yksi jäsen kustakin jäsenvaltiosta. Komissio nimeää omat edustajansa." 2) Poistetaan 9 artikla. 3) Korvataan 11 artiklan 1 ja 2 kohta seuraavasti: "1. Hallintoneuvosto toimittaa komissiolle vuosittain viimeistään maaliskuun 31 päivänä ennakkoarvion tuloistaan ja menoistaan. Komissio toimittaa tämän ennakkoarvion, johon sisältyy henkilöstön määrää kuvaava taulukko, Euroopan parlamentille ja neuvostolle yhdessä Euroopan yhteisöjen alustavan talousarvioesityksen kanssa. 2. Budjettivallan käyttäjä vahvistaa määrärahat, jotka ovat käytettävissä keskuksen tukemiseen. Näiden määrärahojen siirtämiseen sovelletaan voimassa olevaa menettelyä määrärahojen siirtämisestä luvusta toiseen. Budjettivallan käyttäjä vahvistaa keskuksen henkilöstön määrää kuvaavan taulukon." 4) Poistetaan 12 artiklan 2 ja 3 kohta. Tällöin 4 kohta siirtyy 2 kohdaksi. 5) Lisätään seuraava artikla 12 artiklan jälkeen seuraavasti: "12 a artikla 1. Johtajan on laadittava ja hallintoneuvoston on hyväksyttävä viimeistään 31 päivänä maaliskuuta vuosittainen yleiskertomus keskuksen toiminnasta, taloudellisesta tilanteesta ja tulevaisuudennäkymistä ja toimitettava se Euroopan parlamentille, neuvostolle, komissiolle, talous- ja sosiaalikomitealle ja tilintarkastustuomioistuimelle. Lisäksi hänen on toimitettava viimeistään maaliskuun 31 päivänä Euroopan parlamentille, neuvostolle, komissiolle ja tilintarkastustuomioistuimelle keskuksen tulostilit, selvitys varainhoidosta ja tase kuluneelta varainhoitovuodelta. Tilintarkastustuomioistuin tarkastaa ne perustamissopimuksen 206 a artiklassa määrätyin edellytyksin. 2. Tilintarkastustuomioistuin toimittaa viimeistään marraskuun 30 päivänä vastuuvapauden myöntämisestä vastaaville viranomaisille ja komissiolle vuosikertomuksensa yhdessä keskuksen tilintarkastustuomioistuimen huomautuksiin antamien vastausten kanssa ja varmistaa, että ne julkaistaan Euroopan yhteisöjen virallisessa lehdessä. Neuvoston määräenemmistöllä antamasta suosituksesta Euroopan parlamentti myöntää keskuksen hallintoneuvostolle vastuuvapauden seuraavan vuoden huhtikuun 30 päivään mennessä perustamissopimuksen 206 b artiklassa määrättyä menettelyä noudattaen." 6) Korvataan 13 artikla seuraavasti: "13 artikla Neuvosto antaa komission ehdotuksesta ja Euroopan parlamenttia kuultuaan keskuksen henkilöstöä koskevat määräykset." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 30 päivänä kesäkuuta 1993. Neuvoston puolesta Puheenjohtaja S. BERGSTEIN (1) EYVL N:o C 23, 31.1.1991, s. 26 (2) EYVL N:o C 13, 20.1.1992, s. 523 (3) EYVL N:o C 152, 10.6.1991, s. 1 (4) EYVL N:o L 39, 13.2.1975, s. 1